# Άρθρο 9

# Καταγραφή και στατιστικά δεδομένα των αστικών κοινόχρηστων χώρων πρασίνου.

Η καταγραφή, η αξιολόγηση και η παρακολούθηση των υφιστάμενων αστικών-περιαστικών κοινόχρηστων χώρων πρασίνου γίνεται με μέριμνα του Τμήματος Πρασίνου και Κοιμητηρίων του Δήμου Ιωαννιτών. Κάθε χώρος πρασίνου αποτυπώνεται, αξιολογείται και καταχωρείται σε καταστάσεις (συνολικά και σε κάθε δημοτικό διαμέρισμα) όπου ορίζονται, η ονομασία του, η ακριβής τοποθεσία του, τα όριά του, και λοιπά στατιστικά στοιχεία.

Προβλέπεται να γίνεται σταδιακή επικαιροποίηση των καταστάσεων με την καταχώρηση κάθε νέου χώρου πρασίνου και με επιπρόσθετα δεδομένα που είναι χρήσιμα για το κοινό όπως προσβασιμότητα, κανονισμός και ώρες λειτουργίας, τύπος και είδη βλάστησης, παροχές (π.χ. παιδικές χαρές, μονοπάτια περιπάτου, ποδηλατοδρόμοι, υπαίθρια θέατρα, μικροί βοτανικοί κήποι, αστικός εξοπλισμός, κ.λπ.).

Για την καταγραφή και συγκέντρωση των παραπάνω στατιστικών δεδομένων ο Δήμος Ιωαννιτών μπορεί να συνεργάζεται και με εθελοντές.

Τα στατιστικά δεδομένα και ο κατάλογος των δημοτικών διαμορφωμένων κοινόχρηστων χώρων πρασίνου είναι διαθέσιμος σε όλους τους ενδιαφερόμενους προς ενημέρωση:

• σε ηλεκτρονική μορφή στην ιστοσελίδα του Δήμου Ιωαννιτών.

• σε έντυπη μορφή και τηρούνται από το Τμήμα Πρασίνου και Κοιμητηρίων του δήμου μας.

Το Τμήμα Πρασίνου και Κοιμητηρίων δεν επεμβαίνει σε χώρους που δεν είναι καταχωρημένοι στον παραπάνω κατάλογο των αστικών κοινόχρηστων χώρων πρασίνου όπως σε νοσοκομεία, ιερούς ναούς, στρατόπεδα, κ.α.